Søknad om oppstart med biologisk legemiddel forfattes av behandlende revmatolog (lege ved Revmatologisk avdeling/avtalespesialist) til komitéen for biologisk legemiddelbehandling ved Revmatologisk avdeling. Internt på HUS sendes søknad i DIPS til postkassen «So Hau Revm Legemiddelmøte kontor» og merkes «Søknad legemiddelkomitéen». Søknaden skal være signert av legen før den blir vurdert. Eksterne søknader sendes som brev til Revmatologisk avdeling.

Legemiddelkomitéen har ukentlige møter (onsdag). Komitéen består av tre leger hvorav minst to skal være spesialister i revmatologi. Resultatet av vurderingen nedtegnes i form av et notat i pasientens journal. Legen som søker og pasienten får skriftlig svar på søknaden. Sykepleier ved infusjonsenheten/poliklinikken (avhengig av om iv/sc medikament) får intern melding om hvem som har fått godkjent medikament, dobbeltsjekker at nødvendige forundersøkelser og vaksinasjoner er ok, og kaller inn pasienten for oppstart.

SØKNADEN SKAL INNEHOLDE:

Diagnose
Opplysninger om når diagnosen ble stilt og på hvilket grunnlag
Svar på anti-CCP (RA/polyartritt)/ HLA-B27(spondyloartritt ol)
Røntgenforandringer (for første gangs søknad ved RA skal det være tatt røntgen ila siste 6-12 måneder)
MR IS-ledd og eventuelt columna skal være tatt og beskrivelse må foreligge i søknaden. MR tatt utenfor HUS skal som hovedregel regranskes av radiolog ved HUS
For SpA: dokumentert gjennomført treningsinstruksjon ved fysioterapeut
Tidligere og aktuell behandling (inkl. NSAID/NSAID-effekt for SPA)
Begrunnelse for ev. seponering av tidligere DMARDs/biologiske medikamenter
Klinisk funksjon og beskrivelse av aktuelle plager
Sykdomsaktivitet DAS28* (RA), DAS28/DAPSA (PsA) eller BASDAI (Spondylartritt ol)
Inflammasjonsparametre SR/CRP
Relevante VAS-mål (inngår i DAS28, DAPSA eller BASDAI)
Vekt
Hvilket medikament det søkes om. (Dersom avvik fra LIS skal det foreligge en begrunnelse for dette.)

*Ved HUS skal pasienten være registrert, og DAS28, BASDAI eller DAPSA skal være dokumentert i journalverktøyet GoTreatIt (GTI). For eksterne søkere må dette være spesifisert i søknaden, med utfylt leddskjema/BASDAI.Tidligere og aktuell medikamentell behandling og mål på sykdomsaktivitet skal foreligge GTI på søknadstidspunktet. Etter oppstart biologisk medikament skal pasienten kontrolleres etter 3, (6) og 12 måneder, og effekt skal dokumenteres i GTI.